送陳德邵宫教赴行在二十韵
作者：陸游
朝代：宋

paragraphs: 相從何必早，白頭或如新。
登門雖尚疏，數面自成親。
昨者始見公，凜然鬚如銀。
敗席留煮茗，寒廳無雜賓。
平生事賢意，寸心渴生塵。
樂哉得所從，貧病忘吟呻。
恭惟大雅姿，信是邦國珍。
廣文舊官長，二紀轉鴻鈞。
恩仇快報復，禍福出笑顰。
同舍事容悦，腰佩玉麒麟。
群諛更得志，後來如積薪。
於時公淡如，位屈道則伸。
法宫親決事，收召極海濱。
人才方雜沓，公仕益逡巡。
欲以貴祝公，公豈慕要津。
欲以窮託公，公豈私賤貧。
頗欲述古誼，勸公勿愛身。
此又公所存，豈待賤子陳。
高颿泊江渚，歲晚風雨頻。
願言添衣裘，寒陰能薄人。